Den Europæiske Centralbanks beslutning

af 3. november 1998

ændret ved beslutning af 14. december 2000

om fordelingen af de deltagende medlemsstaters nationale centralbankers monetære indtægter og ECB's tab i regnskabsårene 1999 til 2001

(ECB/2000/19)

(2000/825/EF)

STYRELSESRÅDET FOR DEN EUROPÆISKE CENTRALBANK HAR -

under henvisning til statutten for Det Europæiske System af Centralbanker og Den Europæiske Centralbank (i det følgende benævnt "statutten"), særlig artikel 32 og artikel 34.2, sidste led, og

ud fra følgende betragtninger:

(1) I henhold til statuttens artikel 32.2 er størrelsen af den enkelte deltagende nationale centralbanks (NCB's) monetære indtægter identisk med den årlige indtægt, som den har af de aktiver, den besidder som modværdi for seddelomløbet samt for forpligtelserne i forbindelse med kreditinstitutternes indlån. Såfremt de deltagende NCB'ers balancestruktur efter indledningen af tredje fase ikke giver mulighed for at anvende den metode til fordeling af de deltagende NCB'ers monetære indtægter, som er omhandlet i statuttens artikel 32.2, kan Styrelsesrådet midlertidigt foreskrive en anden metode.

(2) I henhold til statuttens artikel 32.4 reduceres den enkelte deltagende NCB's monetære indtægter med et beløb svarende til den pågældende NCB's rentebetalinger på forpligtelser i forbindelse med kreditinstitutters indlån i overensstemmelse med statuttens artikel 19. Ifølge statuttens artikel 32.5 fordeles summen af de deltagende NCB'ers monetære indtægter mellem disse banker indbyrdes i forhold til deres indbetalte andele af ECB's kapital.

(3) I henhold til statuttens artikel 32.6 og 32.7 fastsætter Styrelsesrådet for ECB retningslinjer for udligningen og betalingen i ECB af saldi hidrørende fra fordelingen af de monetære indtægter og træffer alle andre foranstaltninger, der er nødvendige for anvendelsen af statuttens artikel 32.

(4) Det bestemmes i statuttens artikel 10.3, at ved beslutninger, der træffes i henhold til statuttens artikel 32, skal Styrelsesrådets medlemmers stemmer vægtes i overensstemmelse med NCB'ernes andel af ECB's indskudte kapital.

(5) Det fastsættes i Rådets forordning (EF) nr. 974/98 af 3. maj 1998 om indførelse af euroen(1), særlig i forordningens artikel 1, 9 og 10, at pengesedler i en national valutaenhed i overgangsperioden (dvs. tidsrummet mellem den 1. januar 1999 og den 31. december 2001) skal bevare deres status som lovlige betalingsmidler inden for deres territoriale grænser. Disse nationale pengesedler udstedes af de deltagende NCB'er. Pengesedler i euro vil først blive sat i omløb den 1. januar 2002. ESCB's pengepolitiske aktivitet i overgangsperioden forventes ikke at have nogen væsentlig indvirkning på seddelomløbet.

(6) Indførelsen af euroen i Grækenland den 1. januar 2001 har gjort det nødvendigt at tilpasse en lang række ECB-retsakter, herunder denne beslutning. Denne beslutning træder følgelig i kraft på ovennævnte dato -

TRUFFET FØLGENDE BESLUTNING:

Artikel 1

Definitioner

I denne beslutning forstås ved:

- "hertil svarende fordringer": de fordringer, deltagende NCB'er har på ECB som følge af overførsel af valutareserveaktiver fra NCB'erne til ECB i medfør af statuttens artikel 30

- "modparter i den finansielle sektor i euroområdet": i) kreditinstitutter, bortset fra deltagende NCB'er, som defineret i artikel 1, første led, i Europa-Parlamentets og Rådets direktiv 2000/12/EF af 20. marts 2000 om adgang til at optage og udøve virksomhed som kreditinstitut(2), som har et vedtægtsmæssigt hjemsted eller hovedkontor i en deltagende medlemsstat; og ii) filialer af kreditinstitutter som defineret i artikel 1, tredje led, i Rådets direktiv 2000/12/EF af 20. marts 2000, beliggende i en deltagende medlemsstat, hvis vedtægtsmæssige hjemsted eller hovedkontor ikke ligger i en deltagende medlemsstat

- "HB": den harmoniserede balance i overensstemmelse med formatet i bilag IX til ECB's retningslinje ECB/2000/18 af 1. december 1998 om den retlige ramme for bogføring og rapportering i Det Europæiske System af Centralbanker, som ændret den 15. december 1999 og den 14. december 2000(3)

- "passivgrundlag": summen af de særligt angivne passiver i den enkelte deltagende NCB'ers balance, som nærmere specificeret i bilaget til denne beslutning

- "deltagende NCB": en national centralbank i en medlemsstat, der har indført den fælles valuta i overensstemmelse med traktaten om oprettelse af Det Europæiske Fællesskab

- "referencerente": den senest foreliggende rentesats, som anvendes af ESCB i forbindelse med dens primære markedsoperationer i henhold til punkt 3.1.2 i bilag I til ECB's retningslinje ECB/2000/7 af 31. august 2000 om Eurosystemets pengepolitiske instrumenter og procedurer(4)

- "overgangsperiode": tidsrummet mellem den 1. januar 1999 og den 31. december 2001.

Artikel 2

Metode til fastsættelse af de monetære indtægter

1. I overgangsperioden fastsættes størrelsen af den enkelte deltagende NCB's monetære indtægter efter følgende formel:

>REFERENCE TIL EN GRAFIK>

hvor:

- MI er størrelsen af den enkelte deltagende NCB's monetære indtægter, som sammenlægges

- LB er den enkelte deltagende NCB's passivgrundlag

- RR er referencerenten.

2. Den enkelte deltagende NCB's monetære indtægter reduceres med et beløb svarende til rentebetalingerne på de passiver, der indgår i passivgrundlaget.

Artikel 3

Beregning og fordeling af de monetære indtægter

1. Beregningen af den enkelte deltagende NCB's monetære indtægter foretages dagligt af ECB. Beregningen baseres på de regnskabsmæssige oplysninger, de deltagende NCB'er tilstiller ECB i henhold til ECB's retningslinje ECB/2000/18.

2. Summen af de deltagende NCB's monetære indtægter fordeles mellem disse banker i forhold til deres indbetalte andele i ECB's kapital. Fordelingen af de monetære indtægter sker ved udgangen af hvert regnskabsår. ECB underretter hvert kvartal NCB'erne om størrelsen af de akkumulerede beløb.

3. Størrelsen af de monetære indtægter, der tildeles den enkelte deltagende NCB, justeres i overensstemmelse med ECB's Styrelsesråds beslutninger truffet i henhold til statuttens artikel 32.4, andet stykke.

4. De monetære indtægter, der tildeles den enkelte deltagende NCB, udlignes med de beløb, som den pågældende deltagende NCB bidrager med på basis af beregningerne i henhold til artikel 2. Nettosaldiene fra fordelingen af de monetære indtægter udlignes i ECB.

Artikel 4

Direkte afgift på de deltagende NCB'ers indtægter fra det nationale seddelomløb i overgangsperioden

1. De indtægter, den enkelte deltagende NCB har af de aktiver, den besidder som modværdi for seddelomløbet (NCB'ernes slagskat), pålægges en afgift. Afgiften giver ECB adgang til NCB'ernes slagskat udelukkende med det formål at dække de tab, ECB ikke kan finansiere i regnskabsårene 1999, 2000 og 2001, enten i) efter den fremgangsmåde, som er anført i statuttens artikel 33.2; eller ii) via den del af de "hertil svarende fordringer", som delvis kan modregnes valutatab i henhold til ECB's retningslinje ECB/2000/15 af 3. november 1998, som ændret ved retningslinje af 16. november 2000, om sammensætning, værdiansættelse og fremgangsmåde vedrørende den første overførsel af valutareserveaktiver samt pålydende og forrentning af hertil svarende fordringer(5).

2. Ud over at godkende ECB's årsregnskab i de enkelte regnskabsår fastsætter ECB' Styrelsesråd afgiftens størrelse og opstiller den nærmere fremgangsmåde for udligningen af udækkede tab.

3. Der fastsættes en øvre grænse for afgiften svarende til den vækst, der ville være sket i ESCB's samlede monetære indtægter, hvis pengesedler i nationale valutaenheder havde været indregnet i passivgrundlaget. Størrelsen af den afgift, der svares af den enkelte deltagende NCB, fastsættes i forhold til dens vægt i fordelingsnøglen for kapitalindskuddet i ECB. Denne grænse nedsættes i det omfang, det er nødvendigt for at sikre, at ingen deltagende NCB hæfter for mere end den samlede slagskatteindtægt fra det nationale seddelomløb i det pågældende regnskabsår. Hvad dette stykke angår, beregnes den nationale slagskat ved at anvende referencerenten på det nationale seddelomløb.

Artikel 5

Afsluttende bestemmelser

Denne beslutning, som ændret ved beslutning ECB/2000/NP 17, træder i kraft den 1. januar 2001.

Denne beslutning gælder for regnskabsårene 1999, 2000 og 2001.

Udfærdiget i Frankfurt am Main, den 3. november 1998.

Denne beslutning er ændret og godkendt med henblik på offentliggørelse i De Europæiske Fællesskabers Tidende den 14. december 2000.

Formand for ECB

Willem F. Duisenberg

(1) EFT L 139 af 11.5.1998, s. 1.

(2) EFT L 126 af 26.5.2000, s. 1.

(3) Endnu ikke offentliggjort i EFT.

(4) EFT L 310 af 11.12.2000, s. 1.

(5) Se side 114 i denne Tidende.

BILAG

PASSIVGRUNDLAGETS SAMMENSÆTNING

A. Passivgrundlaget omfatter udelukkende:

1. Forpligtelser i euro over for modparter i den finansielle sektor i euroområdet, herunder:

a) anfordringskonti (post 2.1 i HB)

b) mindstereservekrav i henhold til statuttens artikel 19.1 (post 2.1 i HB)

c) indlån inden for rammerne af ESCB's indlånsfacilitet (post 2.2 i HB)

d) tidsindskud (post 2.3 i HB)

e) indlån i forbindelse med marginbetalinger som følge af ESCB's pengepolitiske operationer (post 2.5 i HB)

f) forpligtelser som følge af likviditetsopsugende genkøbsforretninger (omvendte repoer) i henhold til kapitel 3.1 i bilag I til retningslinie ECB/2000/7 af 31. august 2000 om Eurosystemets pengepolitiske instrumenter og procedurer(1).

2. Deltagende NCB'ers forpligtelser i forbindelse med egenveksler udstedt til støtte for udstedte ECB-gældsbeviser i henhold til kapitel 3.3 i bilag I til ECB's retningslinje ECB/2000/7 (post 10.2 i HB).

B. Størrelsen af den enkelte deltagende NCB's passivgrundlag beregnes i overensstemmelse med de harmoniserede regnskabsprincipper og -regler, som er fastsat i ECB's retningslinje ECB/2000/18 af 1. december 1998 om den retlige ramme for bogføring og rapportering i det europæiske system af centralbanker, som ændret den 15. december 1999 og den 14. december 2000(2).

(1) EFT L 310 af 11.12.2000, s. 1.

(2) Endnu ikke offentliggjort i EFT.